arnastofnun/IGC-2024 huggingface dataset:
Logi Ólafsson

Logi Ólafsson (f. 14. nóvember 1954) er íslenskur knattspyrnuþjálfari sem þjálfar FH. Hann hefur þjálfað frá árinu 1987 en þá þjálfaði hann kvennalið Vals í tvö ár. Hann þjálfaði síðan Víkinga frá 1990 til 1992 og gerði liðið að Íslandsmeisturum árið 1991. Þá þjálfaði hann Íslenska kvennalandsliðið á árunum 1993-1994 og fór síðan til Skagamanna árið 1995 og gerði liðið að Íslandsmeisturum. Á árunum 1996-1997 stýrði hann Íslenska landsliðinu. Hann tók aftur við liði ÍA árin 1997-1998. Logi stýrði FH-ingum til sigurs í 1. deild árið 2000 og var þar til 2001. Á sama tíma stjórnaði hann kvennalandsliðinu. Árið 2001 varð hann aðstoðarþálfari Lilleström og tók síðan við Íslenska landsliðinu árið 2003 og var þar til ársins 2005 með Ásgeiri Sigurvinssyni. Árið 2007 tók Logi við erfiðu búi Knattspyrnufélags Reykjavíkur og gerði þá meðal annars að bikarmeisturum 2008. Hann var þó rekinn árið 2010 eftir slæma byrjun í deildinni. Árið 2010 tók hann svo við liði Selfyssinga og kom þeim upp í úrvalsdeildin árið 2011 en féll með liðið árið 2012. Árið 2013 stýrði Logi liði Stjörnunnar í Garðabæ til besta árangurs í sögu félagsins. Vann hann jafnframt þátttöku fyrir félagið í evrópukeppni í fyrsta skipti en var samt sem áður látinn taka poka sinn eftir tímabilið. Árið 2017 þjálfaði Logi lið Víkings í úrvalsdeild frá miðju tímabili með ágætis árangri. Hann ákvað að hætta þjálfun að loknu tímabilinu 2018 en hélt áfram árið 2020 þegar honum bauðst að þjálfa FH.

Logi hefur um nokkurt skeið verið íþróttakennari við Menntaskólann við Hamrahlíð.

Árið 2006 var Logi þjálfari KF-Nörd (Knattspyrnufélagið Nörd) í samnefndum sjónvarpsþáttum.
Hlöllabátar

Hlöllabátar er keðja skyndibitastaða sem sérhæfa sig í samlokum sem nefnast bátar. Fyrsti staðurinn var opnaður í miðbæ Reykjavíkur 14. apríl 1986 en síðan hafa útibú opnað í Kópavogi, Keflavík, Selfoss og á Akureyri.
.dk

.dk er þjóðarlén fyrir Danmörku.
Die Hard with a Vengeance

Die Hard with a Vengeance (eða Die Hard 3) er bandarísk kvikmynd frá árinu 1995. Myndin er þriðja kvikmyndin í "Die Hard"-kvikmyndaseríunni.
Stiklusteinabrú

Stiklusteinabrú er manngerð brú sem er oft ekki nema nokkrir steinar yfir á eða votlendi. Yfir hana er stiklað svo að viðkomandi þurfi ekki að væta sig í fæturna. Á íslensku er venjulega ekki talað um brú ef steinar liggja hipsum-haps í á eða mýri, heldur "stiklur", "stillu" eða "stiklusteina", "stiklustíg" eða "staksteina".
Ævi mín

Ævi mín (e. "My own Life") er stutt sjálfsæviágrip eftir skoska heimspekinginn David Hume. Það samdi Hume á dánarbeði sínu árið 1776 og það kom út ári síðar.

Frekara lesefni.

Ævisögur Humes, "My own Life" og "A Kind of History of My Life", eru meðal annars prentaðar í viðauka hjá David Fate Norton (ritstj.), "The Cambridge Companion to Hume" (Cambridge: Cambridge University Press, 1993): 345-356.
Folald

Folald er afkvæmi hests og hryssu og telst vera folald þar til það er orðið eins vetra. Aldursár hesta eru talin í vetrum. Folald er aðeins folald fram yfir fyrsta veturinn, þá verður það að trippi og er trippi á aldrinum 1–3 vetra. Folöld sem ganga undir móður sinni nefnast "dilkhestar". Ef folald er haustkastað er það kallað "haustungur".
ENSEEIHT

École Nationale Supérieure d'Électronique, d'Électrotechnique, d'Informatique, d'Hydraulique, et des Télécommunications (skammstafað ENSEEIHT) er franskur háskóli sem sérhæfir sig í rafmagnsverkfræði, tölvunarfræði, vökvafræði og fjarskiptafræði. Hann var stofnaður árið 1907.

Nám í skólanum tekur 3 ár og lýkur með franskri verkfræðigráðu, "Diplôme d'Ingénieur", sem viðurkennd er í Bandaríkjunum og jafngildir grunnstigi í verkfræði.
Mörður Valgarðsson

Mörður Valgarðsson (um 1000) er ein af persónunum í Brennu-Njáls sögu. Hann bjó á Hofi á Rangárvöllum og var sonur hjónanna Valgarðs gráa og Unnar Marðardóttur, frændkonu Gunnars á Hlíðarenda, en hún var áður gift Hrúti Herjólfssyni vestur í Dölum. Mörður Valgarðsson er annálaður fyrir illmensku sína, undirferli og lygar og er illyrðið „lygamörður“ dregið af nafni hans.

Hann átti meðal annars þátt í vígi Gunnars á Hlíðarenda og Höskulds Hvítanessgoða. Einnig kom hann mjög við sögu í aðdraganda Njálsbrennu og lék stærsta hlutverkið í eftirmálunum, því að hann sótti brennumenn til saka á Alþingi.

Mörður kvæntist Þorkötlu Gissurardóttur hins hvíta og áttu þau að minnsta kosti tvö börn: Valgarð Marðarson, sem var skáld og bjó á Velli (fyrrum bæ Marðar gígju langafa síns) og Rannveigu Marðardóttur, sem giftist Starkaði Starkaðarsyni af ætt Svínfellinga.

Jóhann Sigurjónsson skrifaði sitt síðasta leikrit um Mörð og nefnist það ýmist "Mörður Valgarðsson" eða "Lyga-Mörður". Mörður varð líka aðalpersónan í endurgerðinni Njálu eftir Bjarna Harðarson, sem heitir "Mörður", gefin út 2014.
Valdís Óskarsdóttir

Valdís Björk Óskarsdóttir (f. 6. maí 1949) er íslenskur ljósmyndari, kvikmyndagerðarmaður og klippari. Hún hefur aðallega klippt kvikmyndir, þ.á m. Sódómu Reykjavík, dönsku myndina Veisluna og verðlaunamyndina Eilíft sólskin hins flekklausa hugar, sem Michel Gondry leikstýrði. Hún leikstýrði myndinni Sveitabrúðkaup (2008), sem var fyrsta myndin í fullri lengd undir hennar stjórn. Valdís útskrifaðist sem klippari úr Danska kvikmyndaskólanum ("Den Danske Filmskole") árið 1991.
Sigurður Hallmarsson

Sigurður Hallmarsson (f. 24. nóvember 1929) er íslenskur leikari.
Listi yfir erlend orð í tónfræði

Þetta er listi yfir erlend orð sem að eru líklega til að koma fyrir í erlendum tónverkum. Flest þeirra eru hugtök á ítölsku og eru stundum frábrugðin nútímamerkingu orðana. Flest hina orðana koma úr frönsku og þýsku. Önnur orð koma frá latínu og spænsku. Nafnorð í þýsku eru alltaf rituð með stórum upphafsstaf.

ít = Ítalska, fr = Franska, þ = Þýska, la = Latína, en = Enska
Verkamannaflokkurinn

Verkamannaflokkurinn getur átt við eftirfarandi stjórnmálaflokka:
Tom Morello

Tom Morello er bandarískur gítarleikari fæddur 30. maí 1964 í New York. Morello stofnaði hljómsveitina Rage Against the Machine (R.A.T.M.) sem var áhrifarík sveit í jaðarrokki og þungarokki. Síðar stofnaði hann sveitina Audioslave með söngvara Soundgarden, sólósveit sína Nightwatchman og nýlegast Prophets of Rage með fyrrum meðlimum R.A.T.M. ásamt söngvurunum B-Real úr Cypress Hill og Chuck D úr Public Enemy.

Morello hefur stundum lagt pólítískum málstað lið og stofnaði m.a. Axis of Justice-samtökin með söngvara System of a Down, Serj Tankian. Samtökin miða að því að efla mannréttindi og jafnrétti.

Morello er þekktur fyrir að framkalla alls kyns hljóð úr gítar sínum með "gítareffektum".
450 f.Kr.

Hér á eftir er listi yfir Noregskonunga.
Kýótósáttmálinn

Kýótósáttmálinn eða Kýótóbókunin er alþjóðlegur samningur um að draga úr losun gróðurhúsalofttegunda, sem gekk í gildi 15. febrúar 2005 í Kyoto í Japan eftir að Rússar samþykktu hann. Með samningnum er ætlunin að draga úr gróðurhúsaáhrifum og hnattrænni hlýnun.

Kýótósáttmálinn gilti til ársins 2020 en þá tók Parísarsamkomulagið (samþykkt 2015) við af honum.
Brian May

Brian Harold May (fæddur 19. júlí 1947) er enskur tónlistarmaður, þekktastur fyrir að hafa verið aðalgítarleikari hljómsveitarinnar Queen. May lauk doktorsgráðu í stjarneðlisfræði frá Imperial College London árið 2007.
Grúpa

Grúpa er algebrumynstur sem samanstendur af mengi ásamt aðgerð þannig að hver tvennd úr menginu er vensluð staki úr sama mengi. Aðgerðin, sem um ræðir, er almennt kölluð "margföldun", þótt ekki sé um margföldun í venjulegum skilningi að ræða. Svo almenn lýsing nær yfir fjölda fyrirbrigða í stærðfræði, t.d. er mengi heiltalna með venjulegri samlagningu grúpa og einingarhringurinn í tvinntalnasléttunni er margföldunargrúpa. Grúpur eru notaðar til að búa til einfalda lýsingu á flóknu kerfi. Þetta á einnig við um grannfræði, talningarfræði og stærðfræðigreiningu.

Skilgreining.

Grúpa er mengi "G" ásamt tvístæðri aðgerð • (kallast grúpuaðgerð, "group law" á ensku) sem tengir stök "a" og "b" saman (táknað "a • b" eða "ab") þar sem mengið og aðgerðin (G, •) uppfylla eftirfarandi skilyrði:

Í mörgum kennslubókum um grúpufræði er tekið fram að tvíundaraðgerðin er lokuð með tilliti til þessarar aðgerðar, þ.e. fyrir öll "a", "b" í "G" gildir að til er "c" í "G" þ.a. "a • b" = "c". Hinsvegar er oftast innifalið í skilgreiningunni á tvíundaraðgerð að hún sé lokuð. Ef aðgerðin er víxlin, þ.e. fyrir öll "a", "b" í "G" gildir að "a • b" = "b • a", þá kallast grúpa víxlgrúpa eða Abel-grúpa, til heiðurs Niels Henrik Abel.
Fartölva

Fartölva (sjaldnar kjöltutölva en einnig lappi í talmáli frá enska orðinu "laptop") er tiltölulega lítil, færanleg tölva með sambyggt lyklaborð, tölvuskjá, rafhlöðu og harðan disk eða aðra gagnageymslu. Þyngd fartölva er yfirleitt á bilinu 1 til 5 kg og hefur notkun þeirra stóraukist á síðustu árum á kostnað borðtölva.
Sigurður Líndal (f. 1973)

Sigurður Líndal (f. 1. júní 1973) er íslenskur leikari.
Argumentum ad baculum

Argumentum ad baculum (kylfurök eða valdrök) er rökvilla sem gengur út á það að hóta valdi þeim sem ekki fellst á rökstuðning viðkomandi, sumir heimspekingar halda því þó fram að alls ekki sé um rökvillu að ræða heldur gagnlega röksemdafærslu sem sé nýtileg í mörgum tilfellum.

Dæmi um rökfærslu af þessu tagi væri:

Argumentum ad baculum er ein gerð af argumentum ad consequentiam.
Alkenar

Alkenar eru, í lífrænni efnafræði, ómettuð efnasambönd með minnst eitt tvítengi á milli kolefnisatóma.

Hugtakið er oft notað í sömu merkingu og ólefín, þ.e. kolvetni sem innihalda eitt eða fleiri tvítengi. IUPAC hefur hins vegar mælt með að nota hugtakið alken engöngu yfir hringlaus kolvetni með sem innihalda eitt tvítengi, alkadíen ef tvítengin eru tvö, alkatríen ef þau eru þrjú, o.s.frv.. Hringlaga alkenar fá þá einnig forskeytið sýkló-. „Olefín“ væri þá notað sem almennt heiti yfir allan flokkinn.

Alkenar sem innihalda aðeins eitt tvítengi hafa almennu efnaformúluna CnH2n þar sem n er 2 eða meira. C táknar kolefni og H vetni.

Einfaldasta dæmið um alkena er eten (etýlen) (C2H4), sem má skrifa sem H2C=CH2 þar sem = táknar tvítengið.

Alkenar eru almennt séð litlaus óskautuð efnasambönd og eru minnstu alkenarnir á gasformi við stofuhita.

Arómatar eru oft teiknaðir sem hringlaga alkenar en bygging þeirra og eiginleikar eru það frábrugðin alkenum að þeir eru ekki flokkaðir með.
Michael Frede

Michael Frede (31. maí 1940 – 11. ágúst 2007) var þýskur heimspekingur, heimspekisagnfræðingur, fornfræðingur, textafræðingur og prófessor í fornaldarheimspeki.

Ævi og störf.

Michael Frede fæddist í Berlín í Þýskalandi árið 1940. Eftir að hann brautskráðist frá Sankt Ansgar-Gymnasium í Hamburg árið 1959 hóf hann nám í heimspeki og fornfræði við háskólana í Hamburg og München og síðar undir leiðsögn Günthers Patzig við háskólann í Göttingen. Hann varði vetrinum 1962-1963 við Oxford-háskóla þar sem hann nam hjá G.E.L. Owen en sneri svo aftur til Göttingen og lauk doktorsgráðu þaðan árið 1966. Doktorsritgerð hans, sem fjallaði um samræðu Platons "Fræðarann", kom út ári seinna undir titlinum "Prädikation und Existenzaussage" og hlaut mikla eftirtekt enda þótt hugmyndir Fredes væru umdeildar. Næsta bók hans "Die Stoische Logik" (1974) fjallaði um stóíska rökfræði og var tímamótaverk. Frede var æ síðan talinn einn helsti sérfræðingur heims um heimspeki fornaldar.

Frede fékkst einkum við heimspeki Platons og Aristótelesar, stóuspeki og efahyggju en hann átti mikinn þátt í að auka á ný vinsældir og áhuga á hellenískri heimspeki meðal heimspekinga og fræðimanna. Frede ritaði einnig um vísinda- og hugmyndasögu fornaldar, þ.á m. læknisfræði, málvísindi og málfræði í fornöld, og forn trúarbrögð.

Frede kenndi fornaldarheimspeki við Kaliforníu-háskóla í Berkeley sem gistikennari veturinn 1968-1969 og sem kennari við heimspekideildina frá 1971. Árið 1976 þáði hann prófessorsstöðu við Princeton-háskóla þar sem hann kenndi til ársins 1991. Þá tók hann við stöðu prófessors í heimspekisögu á Keble College við Oxford-háskóla. Árið 2005 settist hann í helgan stein og flutti til Aþenu í Grikklandi. Frede lést í sundi á Kórinþuflóa 11. ágúst 2007.

Fyrrverandi kona Fredes er Dorothea Frede en sambýliskona hans var Katerina Ierodiakonou. Þær eru báðar sérfræðingar um fornaldarheimspeki.
Apple Mighty Mouse

Apple Mighty Mouse („Apple ofurmúsin“) er fyrsta fjölhnappa USB-tölvumúsin sem Apple setti á markað. Hún birtist fyrst í verslunum þann 2. ágúst 2005.

Músin er skírð í höfuðið á teiknimyndapersónunni Mighty Mouse og var það gert með góðfúslegu leyfi Viacom.
Mac OS 9

Mac OS 9 var stýrikerfi frá Apple. Árið 2001 setti Apple á markað Mac OS X, sem tók við af Mac OS 9 stýrikerfinu.
Buxur

Buxur eru tegund klæðnaðar sem hylur mjaðmir og fótleggi. Buxur eru fleirtöluorð, og því tala menn um tvennar buxur, en ekki tvær.
Ferðaþjónusta á Íslandi

Ferðaþjónusta á Íslandi er ört vaxandi atvinnugrein sem hefur öðlast aukið mikilvægi á landsvísu undanfarin ár, hún var árið 2002 næstmikilvægasta útflutningsgreinin á eftir sjávarútvegi. Heimsóknum erlendra ferðamanna til Íslands fjölgar eftir veldisfalli þótt fáir sæki landið heim í samanburði við önnur Evrópulönd.

Helstu greinar ferðaþjónustu á Íslandi eru náttúrutengd ferðaþjónusta og menningartengd ferðaþjónusta auk ýmissar starfsemi í kringum námsferðir, viðskiptaferðir, ráðstefnuferðir, komu skemmtiferðaskipa, og þar fram eftir götunum.
Ozzy Osbourne

Ozzy Osbourne (f. John Michael Osbourne 3. desember, 1948 í Aston, Birmingham, Englandi) er best þekktur sem söngvari þungarokksveitarinnar Black Sabbath.

Þegar hann heyrði í Bítlunum á táningsaldri vaknaði löngun í honum að verða rokkstjarna. Hann hætti í skóla 15 ára gamall og vann fyrir sér sem m.a. verkamaður og í sláturhúsi. Osbourne var í hljómsveit með Geezer Butler árið 1967 sem hét Rare Breed og síðar svaraði hann auglýsingu Tony Iommi og Bill Ward sem vantaði söngvara í hljómsveit. Piltarnir fjórir stofnuðu fyrst hljómsveitina Polka Tulk sem spilaði blúsrokk, nafnið breyttist síðar í Earth og loks í Black Sabbath árið 1969 (vegna þess að önnur hljómsveit hét einnig Earth).

Osbourne var rekinn úr Sabbath árið 1977 fyrir óreglu en kom svo aftur fyrir plötuna "Never Say Die" en var rekinn aftur árið 1979. Hann giftist dóttur umboðsmanns Sabbath, Sharon Arden og hún varð umboðsmaður Osbournes síðar meir þegar hann hóf sólóferil og skipulagði einnig þungarokkshátíðina Ozzfest. Gítarleikari Ozzy, Randy Rhoads, sem var á 2 fyrstu sólóskífum hans, lést í flugslysi árið 1982. Lengst af hefur gítarleikarinn Zakk Wylde verið með Ozzy í sólóhljómsveit hans.

Eftir aldamót voru hjónin ásamt tveimur börnum sínum þátttakendur í raunveruleikaþættinum "The Osbournes". Árið 2009 gaf Osbourne út sjálfsævisöguna "I Am Ozzy". Osbourne á 3 börn með Sharon og 2 börn af fyrra hjónabandi. Hann hefur glímt við vímuefnafíkn í gegnum árin. Árið 2020 tilkynnti hann að hann hefði verið greindur með Parkinsons. Sama ár gaf hann út plötuna Ordinary Man, þar sem hann söng dúett með Elton John í titillaginu og heimildamyndin "The Nine Lives Of Ozzy Osbourne" kom út.
Dirty Pretty Things (hljómsveit)

Dirty Pretty Things er ensk rokkhljómsveit stofnuð 2005.
Grétar Mar Jónsson

Grétar Mar Jónsson (f. 29. apríl 1955 í Hafnarfirði) er fyrrverandi þingflokksformaður og alþingismaður fyrir Frjálslynda flokkinn í Suðurkjördæmi, á árunum 2007-2009.
Þjóðvegur 26

Þjóðvegur 26 eða Landvegur er vegur á Suðurlandi og liggur frá hringveginum (Þjóðvegi 1) við söluskálann Vegamót (einnig kallað Landvegamót, eftir veginum) skammt vestan við Hellu. Liggur hann síðan upp eftir Holta- og Landsveit, framhjá Skarði og Galtalæk og áfram norðan við Heklu um Rangárbotna, framhjá Tröllkonuhlaupi og að Þjórsárdalsvegi (32) sunnan Þjórsár. Landvegur er 63 km langur.

Frá Þjórsárdalsvegi breytir Þjóðvegur 26 um nafn og heitir Sprengisandsleið eftir það. Vegurinn hefur verið uppbyggður í tengslum við virkjanaframkvæmdir Landsvirkjunar langt upp fyrir Þórisvatn og fær leiðin ekki F-númerið fyrr en komið er að skálanum Versölum. Liggur leiðin um Tungnaá hjá Hrauneyjafossi og um svonefndan Kvíslaveg upp að Versölum.

Um Sprengisandsleið er fjallað sér.

Sprengisandsleiðin er 219 km alla leið í Bárðardal, þar af eru 65 km frá Þjórsárdalsvegi að Versölum.
Þjóðvegur 50

Þjóðvegur 50 eða Borgarfjarðarbraut er vegur sem liggur um Borgarfjörð, frá hringveginum (Þjóðvegi 1) við Borgarfjarðarbrú og um Andakíl, Reykholtsdal og Stafholtstungur og aftur inn á Þjóðveg 1 við söluskálann Baulu.
Bretanía

Bretanía (galló: "Bertaèyn," bretónska: "Breizh", franska: "Bretagne") er eitt af 18 héruðum í Frakklandi og er skagi sem teygir sig út í Atlantshafið í vestanverðu landinu. Héraðið skiptist í fjórar sýslur og íbúafjöldi þess er 3,3 milljónir (2018). Þar er töluð, ásamt frönsku, bretónska, en það er keltneskt tungumál skylt velsku. Um tvö hundruð þúsund manna tala bretónsku á þessum slóðum. Einnig er talað galló sem er rómanskt tungumál, en hún á rætur að rekja til hernáms Rómverja. Íbúar Bretagne nefnast "Bretónar".

Strandlengja Bretagne er 1200 km löng. Bretónar kalla strandlengjuna "Armor" og innskagann "Argoat". Þar eru um 200 sumarleyfisstaðir og munur flóðs og fjöru allt að 18 m. Ströndin austur og vestur af St. Maló er kölluð Smaragðsströndin ("Côte d'Emeraude"). Á Bretaníuskaga tíðkast byggingarstíll sem er einkennandi fyrir svæðið og heimamenn halda fast í gamla siði og hefðir.

Héraðið skiptist í fjórar sýslur:

Heiti.

Héraðið hefur hlotið fjölda ólíkra nafna á íslensku í gegnum tímann. "Bretanía" er algengasta íslensk heitið í dag, en nöfnin "Bertangaland", "Bretland", "Syðra-Bretland" eða "Bretland hið syðra" hafa öll verið notuð.

Franska nafn: Bretagne

Bretónskt nafn: Breizh

Gallo nafn: Bertègn
Ásgarður (aðgreining)

Ásgarður er nafn úr norrænni goðfræði sem er víðs vegar notað:
Vilhjálmur Vilhjálmsson - Myndin af þér - Einni þér ég ann

Vilhjálmur Vilhjálmsson er 45 snúninga hljómplata gefin út af SG - hljómplötum árið 1970.

Á henni flytur Vilhjálmur Vilhjálmsson tvö lög.
Náttúruval

Náttúruval er sú kenning að ef einstaklingar af mismunandi arfgerðum eru misvel hæfir til að lifa og að eignast lífvænleg afkvæmi við ráðandi skilyrði, hljóta þau genin, sem stuðla að meiri hæfni, að breiðast út á kostnað hinna. Náttúruval er því það þegar hæfari eiginileikar erfast frá einni kynslóð til annarar vegna samspils milli eiginleika lífverunnar og umhverfis hennar. Fyrstur til að setja fram þessa kenningu var Charles Darwin og nefndi hann hana náttúruval (enska: "natural selection").
Ingólfur Örn Björgvinsson

Ingólfur Örn Björgvinsson er fæddur 1964 og lauk lokaprófi úr grafíkdeild Myndlista- og handíðaskóla Íslands árið 1992. Síðan þá hefur hann starfað sem myndskreytir og hönnuður á auglýsingastofum. Fyrsta bók hans var teiknimyndasagan Blóðregn (2003). Fyrir hana hlaut hann ásamt meðhöfundi sínum, Emblu Ýr Bárudóttur, Barnabókaverðlaun fræðsluráðs Reykjavíkur vorið 2004.
Ferlaufungur

Ferlaufungur (fræðiheiti: "Paris quadrifolia") er jurt sem dregur nafn sitt af fjórum stórum sívölum blöðum (sjaldan 5-7) sem vaxa út frá stilknum ofanverðum en krónublöðin löng og mjó. Frævan er svarbrún. Jurtin ber eitt ber sem er gráblátt á lit og eitrað.

Á Íslandi er ferlaufungur sjaldgæfur en finnst á láglendi um allt land. Hann er friðaður.
Ólafur Hjaltason

Ólafur Hjaltason (1491(?) – 9. janúar 1569) var biskup á Hólum frá 1552 til dauðadags. Hann var fyrsti lúterski biskupinn á Hólum.

Kaþólskur prestur.

Faðir: Hjalti Arnkelsson smiður og hringjari á Hólum. Móðir: Ókunn.

Óvíst er hvenær Ólafur var fæddur, ártölin 1481 og 1484 hafa verið nefnd, en Páll Eggert Ólason telur líklegast að hann hafi verið fæddur 1491 eða 1492.

Ólafur ólst upp á Hólum, stundaði síðan nám í Björgvin í Noregi, og varð prestur um 1517. Fékk skömmu síðar Vesturhópshóla og var prófastur í Húnaþingi 1527-1532. Varð síðan dómkirkjuprestur á Hólum og var mikils metinn af Jóni Arasyni biskupi. Fékk Laufás 1539, en var þó áfram á Hólum a.m.k. næsta ár. Fór vorið 1542 ásamt tveimur öðrum á konungsfund, sem fulltrúi Jóns Arasonar, og dvaldist í Danmörku og Þýskalandi veturinn 1542-1543. Kom aftur heim og var áfram í þjónustu Jóns Arasonar, var t.d. með honum í Bjarnanesreið 1547. Eftir utanförina hneigðist Ólafur til kenninga Lúthers og varð það til þess að Jón biskup bannfærði hann 1549 og svipti hann embætti. Ólafur fór til Kaupmannahafnar 1550 og fékk uppreisn æru af konungi, og Laufás á ný. Kom aftur til Íslands 1551.

Biskup á Hólum.

Ólafur fór enn utan haustið 1551 og var 16. október útnefndur biskup í Hólabiskupsdæmi. Hann vígðist skömmu eftir nýár 1552 og kom til landsins um vorið. Var biskup á Hólum til æviloka 1569.

Ólafur er ekki talinn meðal helstu biskupa á Hólum, enda var fjárhagur stólsins erfiður fyrst eftir siðaskiptin. Hann lagði þó áherslu á skólahald, m.a. til að styrkja prestastéttina í hinum nýja sið.

Ólafur lét prenta nokkrar bækur í prentsmiðjunni á Breiðabólstað í Vesturhópi. Til eru tvær óheilar bækur sem hann gaf út: Passio (þ.e. píslarpredikanir, 1559), eftir Antonius Corvinus, í þýðingu Odds Gottskálkssonar, og Guðspjallabók (1562), en heimildir eru um að fleiri bækur hafi verið prentaðar í hans tíð. Ólafur mun hafa þýtt nokkra sálma á íslensku.

Í Þjóðskjalasafni Íslands er brot úr máldagabók Ólafs Hjaltasonar.

Fjölskylda.

Kona Ólafs Hjaltasonar var Sigríður Sigurðardóttir. Hún var öllu yngri en hann þegar þau áttust. Þau áttu engin börn saman. Sigríður eignaðist þó barn framhjá honum með manni sem Bjarni hét og er sagður hafa flúið land. Ólafur og Sigríður skildu 1562 eða fyrr.

Á meðan Ólafur var kaþólskur prestur eignaðist hann tvö launbörn, Hallfríði Ólafsdóttur og Hjalta Ólafsson (d. 1588) síðar prest í Fagranesi á Reykjaströnd, Skagafirði.
Claudio Villa

Claudio Villa getur átt við um:
Lyngbúi

Lyngbúi (fræðiheiti: "Ajuga pyramidalis") er fjölær jurt af varablómaætt sem vex í fjalllendi í Evrópu.

Á Íslandi er lyngbúi afar sjaldgæfur og finnst aðeins á norðanverðum Austfjörðum. Hann er alfriðaður samkvæmt náttúruverndarlögum.
Ragnar Bjarnason - Ragnar Bjarnason

Ragnar Bjarnason er 33 snúninga LP hljómplata gefin út af SG - hljómplötum árið 1969. Hljóðritun fór fram í Ríkisútvarpinu undir stjórn Péturs Steingrímssonar. Útsetningar allar gerði Jón Sigurðsson og stjórnar hann fimmtán hljóðfœraleikurum, sem koma við sögu í undirleik. Ljósmynd á framhlið tók Kristján Magnússon.
Colin Archer

Colin Archer (22. júlí 1832 – 3. febrúar 1921) var skipaverkfræðingur og skipasmiður frá Larvik í Noregi. Var hann af skoskum uppruna en foreldrar hans fluttu til Noregs 1825.

Skipasmíðastöð hans var þekkt fyrir að smíða endingargóð og örugg skip. Þekktasta skipið sem Colin Archer byggði er án efa skipið "Fram", sem tók þátt í leiðöngrum á Norðurpólinn og seinna í leiðangri Roald Amundsen á Suðurpólinn. Það er til sýnis í Framsafninu í Osló.

Archer er líka þekktur fyrir seglskútu sem hann hannaði fyrir Redningsselkabet (norska björgunarsveitin) sem þeir notuðu í mörg ár. Í dag eru þeir bátar venjulega kallaðir "Colin Archer". Fyrsti björgunarbáturinn "Colin Archer RS 1" er enn til og er notaður sem safnskip.

Archer eyddi miklum tíma í að reikna út hvernig góður skipsskrokkur ætti að vera. Verk hans eru enn í dag notuð við hönnun nýrra skipa. Björgunarskúturnar hans voru notaðar í Noregi langt fram á 20. öld og enn eru skútur smíðaðar eftir teikningum hans.
Verðbólga

Verðbólga er hugtak í hagfræði, og mælir verðhækkun yfir ákveðið tímabil og er oftast miðað við 12 mánaða tímabil. Þegar talað er um verðbólgu er venjulega átt við almenna hækkun í verði vara og þjónustu sem heimili neyta. Verðbólga kemur fyrst og fremst til vegna peningaprentunar. "Kostnaðarverðbólga" er verðbólga sem er tilkomin vegna þess að laun hækka umfram framleiðni. Óðaverðbólga var heiti sem notað var í fjölmiðlum á 8. áratug 20. aldar til að lýsa verðbólgu á Íslandi og víðar í heiminum, þar sem verðhækkanir mældust í mörgum tugum prósentna á ársgrundvelli eða jafnvel vel yfir 100%. Verðhjöðnun er andstæða verðbólgu og þýðir að verðlag lækkar: þ.e.a.s. að verð á vörum og þjónustu lækkar.